Nie een van ons praat graag oor die dood nie. Behalwe dat sulke praatjies ons aptyt vir die lewe bederf, is die dood steeds vir ons ’n groot stuk onbekendheid. Ons het nie raad met die dood nie. Wat ons wel verseker weet, is dat dit vir almal wag. Niemand van ons kan die dood vryspring nie. Die dood is juis vir ons die onweerlegbare bewys dat die sondeval ’n werklikheid was. Ons dra die kiem daarvan van ons geboorte af in ons rond.
Maar Jesus belowe vir Marta dat elkeen wat in Hom glo, sal lewe, al sterwe hy ook. Omdat Jesus gesterf en uit die dood opgestaan het, maak Hy die ewige lewe vir ons moontlik. Ons kan dit nie begryp nie, maar ons kan dit vas glo omdat Jesus dit vir ons aan die kruis ’n werklikheid gemaak het.
Jy hoef dus nie net vir hierdie lewe op Hom te hoop nie: jy kan wéét dat die hemel vir jou wag. Met Paasfees groet die ortodokse Grieke mekaar met: “Jesus het waarlik opgestaan!” As jy dit nog nie met jou eie hart glo nie, staan jy op die drumpel van die hemel, maar tog daarbuite.
Here Jesus, ek loof U as die opgestane Heiland wat die lewe ná die dood vir my ’n werklikheid kom maak het. Amen
Die futiliteit van vertroue in verganklike dinge soos aardse skatte word hier aan die orde gestel. Presies waarna Jakobus verwys wanneer hy byna profeties praat van swaar tye wat kom, is nie duidelik nie. Jesus het ook gesê moenie vir julle skatte bymekaar maak waar mot en roes verniel nie. Die gelykenis van die ryk man en Lasarus is bekend. Die jongman wat bedroef weggegaan het van Jesus nadat hy aangesê is om sy goed te gaan verkoop, die opbrengs vir die armes te gee en dan vir Jesus te volg, is ook bekend. Jesus het ook daarop gewys dat dit moeilik is vir ŉ ryk man om in die koninkryk te kom juis vanweë die verleiding van aardse dinge. Die dissipels was nogal onthuts daaroor omdat rykdom allerweë as die seën van God en sy tevredenheid met ŉ lewe interpreteer is. Nou praat Jesus op ŉ manier wat hulle nie verstaan nie. Ek herinner myself ook aan die keuse wat Salomo uitgeoefen het toe hy voor die keuse van rykdom of wysheid gestel is.